Ir-rapport preċedenti kien ikkonkluda li ma kien hemm l-ebda ġustifikazzjoni, fil-forma ta’ ċirkostanzi speċifiċi, li kienet teħtieġ l-adozzjoni ta’ att delegat b’arranġamenti tranżizzjonali ulterjuri.

Kif tħabbar ukoll, il-Kummissjoni pprovdiet appoġġ u gwida lill-Istati Membri billi assistiethom fl-indirizzar tad-diffikultajiet possibbli fl-ilħuq tal-miri tagħhom, permezz ta’ inizjattiva mmirata dwar il-promozzjoni tal-konformità, appoġġata minn studju mwettaq fl-2016-2017. B’mod partikolari, l-objettiv kien li tinkiseb ħarsa ġenerali lejn il-prattiki nazzjonali fir-rigward tal-ġestjoni tal-WEEE u li jiġu vvalutati l-implimentazzjoni u l-prestazzjoni tal-Istati Membri fir-rigward tad-Direttiva WEEE. Ġew identifikati fatturi u ostakli kritiċi fl-ilħuq tal-miri kif ukoll prattiki tajbin, sabiex jiġi ffaċilitat l-apprendiment reċiproku u jiġu żviluppati aktar il-politiki u l-prattiki tal-WEEE fil-livell tal-Istati Membri.

Fir-rigward tal-miri tal-ġbir tal-2019, jeħtieġ li jitqies li skont l-Artikolu 16(6) tad-Direttiva WEEE, l-Istati Membri għandhom jirrapportaw id-data għal dik is-sena fi żmien 18-il xahar mit-tmiem tas-sena ta’ rapportar, jiġifieri sal-aħħar ta’ Ġunju 2021. Sa żmien it-tfassil ta’ dan ir-rapport, il-Kummissjoni għadha ma rċevietx sett sħiħ ta’ data rrapportata uffiċjalment mill-Istati Membri rigward ir-rati tal-ġbir tal-WEEE għas-sena 2019.

Il-Kummissjoni tosserva li anke għall-perjodu attwali kopert minn dan ir-rapport, ma kien hemm l-ebda ċirkostanza speċifika li kienet teħtieġ l-adozzjoni ta’ att delegat b’aġġustamenti tranżizzjonali biex jiġu indirizzati d-diffikultajiet li jiffaċċjaw l-Istati Membri biex iżommu mar-rati tal-ġbir stabbiliti fid-Direttiva WEEE, u b’mod partikolari mar-rati tal-ġbir applikabbli mill-2019 ’il quddiem.

3.2. Emenda fl-Artikolu 8(4) tal-Anness VII

L-Anness VII jirreferi għat-trattament selettiv għal materjali u komponenti tal-WEEE.

L-Artikolu 8(4) tad-Direttiva WEEE jagħti s-setgħa lill-Kummissjoni li temenda l-Anness VII sabiex tintroduċi teknoloġiji oħrajn tat-trattament li jiżguraw mill-inqas l-istess livell ta’ protezzjoni għas-saħħa tal-bniedem u l-ambjent.

Matul il-perjodu kopert minn dan ir-rapport, il-Kummissjoni ma kkonkludietx li hija meħtieġa xi azzjoni li kienet twassal għall-emendar tal-Anness VII.

B’rilevanza għall-kwistjoni koperta minn dak l-Anness, bejn Diċembru 2018 u Novembru 2020, il-Kummissjoni wettqet studju bl-isem “Study on quality standards for the treatment of WEEE”, inkluż konsultazzjonijiet fil-fond mal-partijiet ikkonċernati. Dak l-istudju, fost l-oħrajn, ippropona emendi fl-entrati tal-lista ta’ sustanzi, taħlitiet u komponenti li għandhom jitneħħew mill-WEEE miġbur separatament, kif stabbilit fl-Anness VII, fid-dawl ta’ evidenza xjentifika ġdida fir-rigward ta’ komponenti, materjali jew sustanzi perikolużi fil-WEEE filwaqt li qies it-teknoloġiji attwali tat-trattament. L-istudju sar fil-kuntest usa’ ta’ żvilupp u armonizzazzjoni ulterjuri possibbli tar-rekwiżiti tat-trattament tal-WEEE, ibbażat ukoll fuq il-mandat skont l-Artikolu 8(5) tad-Direttiva WEEE. Bħalissa għaddejja valutazzjoni ulterjuri fir-rigward tal-impatti ekonomiċi, ambjentali u soċjali relatati u azzjoni ulterjuri fuq dik il-bażi tista’ tinkludi emenda fl-Anness VII, li madankollu bħalissa ma tistax tittieħed deċiżjoni dwarha b’mod iżolat.

3.3. Kriterji għall-valutazzjoni ta’ kundizzjonijiet ekwivalenti għat-trattament tal-WEEE li jsir barra mill-UE, l-Artikolu 10(3)

Skont l-Artikolu 10(2) tad-Direttiva WEEE, il-WEEE esportat mill-UE jgħodd biss għall-issodisfar tal-obbligi u l-miri stabbiliti fl-Artikolu 11 jekk, f’konformità mar-Regolamenti (KE) Nru 1013/2006 u (KE) Nru 1418/2007 dwar vjeġġi ta’ skart, l-esportatur ikun jista’ jagħti prova li t-trattament ikun seħħ skont kundizzjonijiet li jkunu ekwivalenti għar-rekwiżiti ta’ din id-Direttiva. L-Artikolu 10(3) jirrikjedi li l-Kummissjoni tadotta atti delegati li jistabbilixxu regoli dettaljati li jissupplimentaw dawk fl-Artikolu 10(2), b’mod partikolari dwar il-kriterji għall-valutazzjoni ta’ kundizzjonijiet ekwivalenti għat-trattament tal-WEEE barra mill-UE.

Minbarra l-iżviluppi adottati fir-rapport preċedenti, il-Kummissjoni, bħala parti mill-istudju bl-isem “Study on quality standards for the treatment of WEEE”, wettqet aġġornament ta’ studju preċedenti mwettaq fl-2013 bil-għan li tidentifika u tqabbel l-għażliet potenzjali għall-valutazzjoni u d-dokumentazzjoni ta’ kundizzjonijiet ekwivalenti tat-trattament, u tipprovdi rakkomandazzjonijiet dwar l-aħjar għażla/għażliet ta’ politika possibbli. Dan kien jinkludi konsultazzjoni mal-partijiet ikkonċernati. Barra minn hekk, il-Kummissjoni bħalissa qiegħda tirrieżamina r-Regolament dwar Vjeġġi ta’ Skart, u f’dan il-kuntest qed jitqiesu l-kriterji relatati mal-valutazzjoni ta’ kundizzjonijiet ekwivalenti għat-trattament tal-iskart barra mill-UE.

Filwaqt li qieset, fost l-oħrajn, din il-ħidma kontinwa, il-Kummissjoni ma adottatx att delegat skont l-Artikolu 10(3) tad-Direttiva WEEE. Madankollu, fil-kuntest tal-politiki tal-UE dwar l-ambjent, il-materja prima u l-ekonomija ċirkolari, l-azzjoni relatata tibqa’ prijorità u se tkompli tiġi vvalutata flimkien ma’ proposti bħala parti mir-reviżjoni tar-Regolament dwar Vjeġġi ta’ Skart.

3.4. Adattament tal-Annessi IV, VII, VIII u IX għall-progress xjentifiku u tekniku, l-Artikolu 19

L-Anness IV jirreferi għal lista mhux eżawrjenti ta’ EEE li jaqa’ fil-kategoriji ta’ EEE; L-Anness VII jirreferi għat-trattament selettiv għal materjal u komponenti tal-WEEE; L-Anness VIII jispeċifika r-rekwiżiti tekniċi għal siti għall-ħżin u t-trattament tal-WEEE u l-Anness IX jippreżenta s-simbolu għall-immarkar tal-EEE.

Matul il-perjodu kopert minn dan ir-rapport, il-Kummissjoni ma adottatx atti delegati rilevanti biex tadatta l-Annessi msemmija hawn fuq għall-progress xjentifiku u tekniku.

Fir-rigward tal-Annessi VII u VIII, kif imsemmi hawn fuq, l-istudju bl-isem “Study on quality standards for the treatment of WEEE” imwettaq għall-Kummissjoni jidentifika, fost l-għażliet proposti, rekwiżiti speċifiċi li jistgħu jiġu inklużi f’dawn iż-żewġ Annessi, biex jiġu adattati għall-progress xjentifiku u tekniku. Dawn jinkludu rekwiżiti għat-trattament ta’ diversi tipi ta’ WEEE, li seħħew f’volumi dejjem jiżdiedu f’dawn l-aħħar snin, bħal pannelli fotovoltajċi, tagħmir tal-arja kundizzjonata, unitajiet tal-wiri b’pannell ċatt, friġġijiet li jużaw pannelli iżolanti bil-vakwu, jew il-WEEE li jkun fih l-akkumulaturi tal-litju, iżda li huma neqsin mill-annessi msemmija hawn fuq minħabba li dan it-tip ta’ skart ma kienx jinħoloq fil-passat.

Il-Kummissjoni bħalissa qed tkompli tivvaluta dawn l-għażliet, flimkien ma’ oħrajn, fil-kuntest ta’ żvilupp u armonizzazzjoni ulterjuri possibbli tal-istandards tat-trattament tal-WEEE, bħala parti mill-valutazzjoni ta’ segwitu identifikata hawn fuq.